Okresná prokuratúra Komárno 
Pohraničná 6, 945 28 Komárno 1 	

Sp. zn. : 2 Pv 586/13/4401	Komárno, 18.11.2013
EEČ : 2-30-203-2013

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov a iné

Rozhodol: 	prokurátor Okresnej prokuratúry Komárno
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
1.	 ako jediný spoločník a konateľ obchodnej spoločnosti XXXXX s.r.o. so sídlom XXXXX, Hlavná 2, IČO: XXXXX,  v rozpore s § 141 ods. 2 zákona č. 461/2003 Z.z. o sociálnom poistení v znení neskorších predpisov neodviedol určenému príjemcovi Sociálnej poisťovni, pobočke XXXXX za obdobie apríl 2013 platbu 521,34 € ku dňu splatnosti poistného, t.j. k 31.5.2013, za obdobie máj 2013 platbu 528,71 € ku dňu splatnosti poistného, t.j. k 1.7.2013, za obdobie júl 2013 platbu 498,66 € ku dňu splatnosti poistného, t.j. k 2.9.2013, ktoré zrazil svojim zamestnancom ako poistné na nemocenské poistenie, starobné poistenie, príspevky na starobné dôchodkové sporenie, invalidné poistenie a na poistenie v nezamestnanosti v súlade s § 141 ods. 2 zákona č. 461/2003 Z.z. o sociálnom poistení v znení neskorších predpisov, pričom podľa znaleckého posudku vypracovaného XXXXX č. 43/2013 v jednotlivých termínoch, keď mali byť zrazené platby odvádzané, spoločnosť XXXXX s.r.o. disponovala finančnými prostriedkami, z ktorých by vedela splniť túto svoju povinnosť, teda celkovo neodviedol  sumu 1.548,71 €,
2.	 obvinený ako jediný spoločník a konateľ obchodnej spoločnosti XXXXX s.r.o. so sídlom XXXXX, Hlavná 2, IČO: XXXXX v rozpore  s § 141 odsek 1 zákona č. 461/2003 Z.z. o sociálnom poistení v znení neskorších predpisov nezaplatil za obdobie apríl 2013 platbu 1.397,73 € ku dňu splatnosti poistného, t.j. k 31.5.2013, za obdobie máj 2013 platbu 1.417,52 € ku dňu splatnosti poistného, t.j. k 1.7.2013, za obdobie júl 2013 platbu 1.336,98 € ku dňu splatnosti poistného, t.j. k 2.9.2013, ktoré bol povinný zaplatiť na poistnom na sociálne poistenie, príspevok na starobné dôchodkové sporenie určenému príjemcovi Sociálnej poisťovni, pobočke XXXXX celkom vo výške 4.152,23 €, pričom podľa znaleckého posudku vypracovaného XXXXX č. 43/2013 v jednotlivých termínoch, keď malo byť poistné na sociálne poistenie a príspevok na starobné dôchodkové sporenie zaplatené, spoločnosť XXXXX s.r.o. disponovala finančnými prostriedkami, z ktorých by vedela plniť túto svoju povinnosť. 

lebo zanikla trestnosť činu.

Odôvodnenie:
	Vyšetrovateľ OKP XXXXX dňa 01.10.2013 podľa § 199 ods.1 Trestného poriadku začal trestné stíhanie a dňa 16.10.2013 vzniesol obvinenie XXXXX za pokračovací prečin neodvedenia dane a poistného podľa § 277 ods.1 Trestného zákona a prečin nezaplatenia dane podľa § 278 ods.1 Trestného zákona na tom skutkovom základe, ako to vyplýva z výrokovej časti tohto uznesenia.          
	V priebehu vyšetrovania boli k veci vypočutí v procesnom postavení obvineného XXXXX, v procesnom postavení svedka - poškodeného XXXXX, ďalej bol vypracovaný znalecký posudok č. 43/2013 znalkyňou z odboru ekonómia a manažment, odvetvie účtovníctvo a daňovníctvo a kontroling XXXXX s využitím zabezpečených listín - účtovných podkladov (kniha pokladne a peňažný denník) podnikateľského subjektu XXXXX s.r.o. XXXXX, podľa ktorých dôkazov zamestnávateľ v čase splatnosti odvodov disponoval prostriedkami v takom rozsahu, že svojej zákonnej povinnosti vedel vyhovieť v dňoch splatnosti poistného. Obvinený počas výsluchu predložil doklady o zaplatení dlžného poistného na účet Sociálnej poisťovne v Komárne a to dňa 15.10.2013 v sume 2.313,89.-€ a dňa 17.10.2013 v sume 3.781,87.-€. Túto skutočnosť potvrdila počas výsluchu dňa 24.10.2013 aj splnomocnená zástupkyňa Sociálnej poisťovne pobočky XXXXX, XXXXX.
            Prečinu neodvedenia dane a poistného podľa § 277 ods. 1 Trestného zákona  sa dopustí ten, kto v malom rozsahu zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové poistenie, ktoré zrazí alebo vyberie podľa zákona, v úmysle zadovážiť sebe alebo inému neoprávnený prospech.
            Prečinu nezaplatenia dane a poistného podľa § 278 ods. 1 Trestného zákona sa dopustí ten, kto vo väčšom rozsahu nezaplatí splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie.
           V zmysle § 86 ods. 1 písm. e) Trestného zákona zaniká trestnosť predmetných trestných činov, ak poistné bolo dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
            Podľa ust. § 86 ods. 2 Trestného zákona trestnosť trestného činu podľa ods. 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.
           Vzhľadom na to, že obvinený splatné poistné dodatočne uhradil a zároveň neboli zistené skutočnosti v zmysle § 86 ods. 2 Trestného zákona, je jednoznačne zrejmé, že sú dané zákonné dôvody na postup podľa § 215 ods. 1 písm. h) Trestného poriadku.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Krakovský
prokurátor